C 195/2

KOMISIJOS KOMUNIKATAS

Bendro 2021 m. apyvartoje buvusių apyvartinių taršos leidimų skaičiaus paskelbimas ES šiltnamio efektą sukeliančių dujų apyvartinių taršos leidimų prekybos sistemos, sukurtos Direktyva 2003/87/EB, rinkos stabilumo rezervo reikmėms ir 2013–2020 m. laikotarpiu nepaskirstytų taršos leidimų skaičiaus paskelbimas

(2022/C 195/02)

1. ĮVADAS

2015 m. Taryba ir Europos Parlamentas nusprendė sukurti rinkos stabilumo rezervą (1) Direktyva 2003/87/EB (2) nustatytoje ES apyvartinių taršos leidimų prekybos sistemoje (ATLPS). Rinkos stabilumo rezervas pradėjo veikti 2019 m. sausio mėn. Šis rezervas sukurtas siekiant užtikrinti, kad ES anglies dioksido rinkoje nesusidarytų didelis struktūrinis apyvartinių taršos leidimų perteklius, nes tuomet kyla rizika, kad ES ATLPS nebesiųs atitinkamo signalo investuotojams, o jo reikia, kad ES šiltnamio efektą sukeliančių dujų kiekio mažinimo tikslas būtų pasiektas ekonomiškai efektyviai. Kita jo paskirtis – padidinti ES ATLPS atsparumą pasiūlos ir paklausos disbalanso atveju, kad ES anglies dioksido rinka galėtų veikti tinkamai.

Sprendime nustatyta, kad nuo 2017 m. kiekvienais metais iki gegužės 15 d. Komisija paskelbia apyvartoje esančių apyvartinių taršos leidimų skaičių. Pagal šį skaičių nustatoma, ar tam tikras skaičius apyvartinių taršos leidimų, kuriuos ketinama parduoti aukcione, turėtų būti perkeltas į rezervą, ar perkeltas iš jo.

2021 m. gegužės 12 d. Komisija paskelbė, kad 2020 m. apyvartoje iš viso buvo maždaug 1,58 mlrd. apyvartinių taršos leidimų (3). Laikotarpiu nuo 2021 m. rugsėjo 1 d. iki 2022 m. rugpjūčio 31 d. į rezervą turėjo būti perkelti 378 905 382 apyvartiniai taršos leidimai.

Šis komunikatas yra šeštas su rinkos stabilumo rezervu susijęs dokumentas ir jame skelbiami 2021 m. duomenys. Jame pateikiamas bendras apyvartoje buvusių apyvartinių taršos leidimų skaičius ir išsamiai išdėstoma, kaip jis apskaičiuotas remiantis Sprendimo (ES) 2015/1814 1 straipsnio 4 dalimi. Šiame dokumente bus nustatyta, kiek apyvartinių taršos leidimų bus perkelta į rezervą nuo 2022 m. rugsėjo mėn. iki 2023 m. rugpjūčio mėn.

2. RINKOS STABILUMO REZERVO VEIKIMAS

Rinkos stabilumo rezervas pradeda veikti automatiškai, kai tik bendras apyvartoje esančių apyvartinių taršos leidimų skaičius neatitinka iš anksto nustatyto intervalo. Remiantis Sprendimo (ES) 2015/1814 1 straipsnio 5 dalimi, į rezervą apyvartiniai taršos leidimai perkeliami, jei bendras apyvartoje esančių apyvartinių taršos leidimų skaičius viršija 833 milijonų apyvartinių taršos leidimų ribinę vertę. Kaip numatyta Sprendimo (ES) 2015/1814 1 straipsnio 6 dalyje, iš rezervo apyvartiniai taršos leidimai perkeliami, jei bendras apyvartoje esančių apyvartinių taršos leidimų skaičius yra mažesnis kaip 400 milijonų. Praktiškai į rezervą apyvartiniai taršos leidimai perkeliami aukcionuose parduodant 100 mln. mažiau apyvartinių taršos leidimų, o iš rezervo jie paimami būsimuose aukcionuose parduodant jų 100 mln. daugiau.

Taigi bendro apyvartoje esančių apyvartinių taršos leidimų skaičiaus, kuriuo remiantis apyvartiniai taršos leidimai perkeliami į rezervą arba iš jo, paskelbimas yra svarbus rezervo veikimo elementas.

Per paskutinę svarbiausią ES ATLPS peržiūrą (4) padaryta svarbių rinkos stabilumo rezervo veikimo pakeitimų. Pagal Sprendimo (ES) 2015/1814 1 straipsnio 5 dalies pirmos pastraipos paskutinį sakinį, 2019–2023 m. laikotarpiu bendro apyvartoje esančių apyvartinių taršos leidimų skaičiaus procentinė dalis, pagal kurią nustatoma, kiek apyvartinių taršos leidimų bus perkelta į rezervą viršijus 833 mln. apyvartinių taršos leidimų ribinę vertę, laikinai padvigubinta nuo 12 iki 24 %. Be to, nuo 2023 m. rinkos stabilumo rezerve esantys apyvartiniai taršos leidimai, kurių skaičius viršys ankstesniais metais aukcionuose parduotų apyvartinių taršos leidimų skaičių, nebegalios.

Todėl remiantis Sprendimo (ES) 2015/1814 1 straipsnio 5 dalimi ir šiuo komunikatu, per dvylikos mėnesių laikotarpį, prasidedantį 2022 m. rugsėjo 1 d., į rezervą bus perkelta 24 % (5) viso apyvartoje esančių apyvartinių taršos leidimų skaičiaus. Atitinkamas kiekis bus išskaičiuotas iš aukcionuose parduoti skirtų valstybių narių ir trijų EEE narėmis esančių ELPA valstybių apyvartinių taršos leidimų kiekių, taip pat iš Jungtinės Karalystės aukcionuose parduoti skirto apyvartinių taršos leidimų kiekio, susijusio su elektros energijos gamyba Šiaurės Airijoje, atsižvelgiant į jų atitinkamas aukcionuose parduodamų apyvartinių taršos leidimų dalis. Šiomis aplinkybėmis primenama, kad pagal Sprendimo (ES) 2015/1814 1 straipsnio 5 dalies antrą pastraipą iki 2025 m. gruodžio 31 d., apskaičiuojant tas atitinkamas dalis, neatsižvelgiama į apyvartinius taršos leidimus, perskirstomus siekiant solidarumo ir augimo Sąjungoje.

3. 2013–2020 M. LAIKOTARPIU NEPASKIRSTYTŲ APYVARTINIŲ TARŠOS LEIDIMŲ SKAIČIUS

2013–2020 m. laikotarpiu operatoriams paskirstyti ne visi apyvartiniai taršos leidimai, kuriuos iš pradžių buvo planuota paskirstyti nemokamai. Tai lėmė šios trys priežastys:

1. nepanaudoti apyvartiniai taršos leidimai iš naujiems rinkos dalyviams skirto rezervo;

2. sumažėjusi veikla (uždarymai, daliniai veiklos nutraukimai, reikšmingi pajėgumų sumažėjimai);

3. draudimas paskirstyti apyvartinius taršos leidimus atsižvelgiant į Direktyvos 2003/87/EB 10a straipsnio 5 dalį dėl skaičiavimų, atliktų remiantis prielaida, kad įrenginiams gresia anglies dioksido nutekėjimo pavojus, nors, kaip parodė praktika, taip nebuvo.

Nepaskirstyti apyvartiniai taršos leidimai perkeliami į rinkos stabilumo rezervą pagal Sprendimo (ES) 2015/1814 1 straipsnio 3 dalį arba 2021–2030 m. laikotarpiu perkeliami į naujiems rinkos dalyviams skirtą rezervą pagal Direktyvos 2003/87/EB 10a straipsnio 7 dalies pirmą sakinį.

Į rinkos stabilumo rezervą ir 2021–2030 m. laikotarpiu į naujiems rinkos dalyviams skirtą rezervą perkeltų nepaskirstytų apyvartinių taršos leidimų skaičius:

— į rinkos stabilumo rezervą pagal Sprendimo (ES) 2015/1814 1 straipsnio 3 dalį perkeliami 886 806 455 nepaskirstyti apyvartiniai taršos leidimai. Šis skaičius – tai pagal Direktyvos 2003/87/EB 10a straipsnio 7 dalį 2013–2020 m. laikotarpiu į naujiems rinkos dalyviams skirtą rezervą perkeltų 301 801 477 nepaskirstytų apyvartinių taršos leidimų ir dėl sumažėjusios veiklos (dėl uždarymų, dalinių veiklos nutraukimų ar reikšmingų pajėgumų sumažinimų) pagal Direktyvos 2003/87/EB 10a straipsnio 19 ir 20 dalis nepaskirstytų 585 004 978 apyvartinių taršos leidimų suma;

— į naujiems rinkos dalyviams skirtą rezervą pagal Direktyvos 2003/87/EB 10a straipsnio 7 dalies pirmą sakinį 2021–2030 m. laikotarpiu perkelti 131 289 138 nepaskirstyti apyvartiniai taršos leidimai. Šį skaičių sudaro 156 289 138 apyvartiniai taršos leidimai, nepaskirstyti dėl įrenginių anglies dioksido nutekėjimo padėties pokyčių, iš šio kiekio atskaičius 25 mln. apyvartinių taršos leidimų, kurie atidedami Graikijai pagal Direktyvos 2003/87/EB 10a straipsnio 9 dalį.

4. BENDRAS APYVARTOJE ESANČIŲ APYVARTINIŲ TARŠOS LEIDIMŲ SKAIČIUS

Sprendimo (ES) 2015/1814 1 straipsnio 4 dalyje nustatyta, kad bendras apyvartoje esančių apyvartinių taršos leidimų skaičius „gaunamas iš sudėtinio apyvartinių taršos leidimų, išduotų laikotarpiu nuo 2008 m. sausio 1 d. iki tų konkrečių metų gruodžio 31 d. (įskaitant tuo laikotarpiu pagal Direktyvos 2003/87/EB 13 straipsnio 2 dalį išduotus apyvartinius taršos leidimus ir ES ATLPS įrenginių veiklos vykdytojų turimas teises naudoti tarptautinius kreditus), skaičiaus atėmus sudėtinį patvirtintų ES ATLPS įrenginių laikotarpiu nuo 2008 m. sausio 1 d. iki tų pačių metų gruodžio 31 d. išmestų teršalų tonų, visų pagal Direktyvos 2003/87/EB 12 straipsnio 4 dalį panaikintų ir rezerve esančių apyvartinių taršos leidimų skaičių“.

Trumpai tariant, bendras apyvartoje esančių apyvartinių taršos leidimų (TNAC) skaičius, kuris yra svarbus sprendžiant, ar papildyti rinkos stabilumo rezervą (RSR) arba išimti iš jo dalį apyvartinių taršos leidimų, apskaičiuojamas pagal šią formulę:

TNAC = pasiūla – (paklausa + RSR esantys apyvartiniai taršos leidimai)

Bendrą apyvartoje esančių apyvartinių taršos leidimų skaičių lemia trys skirtingi elementai: pirmas – apyvartinių taršos leidimų pasiūla nuo 2008 m. sausio 1 d.; antras – apyvartinių taršos leidimų paklausa (grąžintų ir panaikintų apyvartinių taršos leidimų skaičius); trečias – rezerve esančių apyvartinių taršos leidimų skaičius.

Kaip numatyta Direktyvos 2003/87/EB 10 straipsnio 1 dalyje, rinkos stabilumo rezervas skirtas stacionariems įrenginiams, taigi aviacijos apyvartiniai taršos leidimai ir patvirtintas aviacijos sektoriuje išmestų šiltnamio efektą sukeliančių dujų kiekis šiomis aplinkybėmis neskaičiuojami.

4.1. Pasiūla

Apyvartinių taršos leidimų pasiūlą rinkoje lemia keli skirtingi elementai:

— iš ES ATLPS 2008–2012 m. laikotarpio perkeltų (6) apyvartinių taršos leidimų skaičius;

— nemokamų nuo 2013 m. sausio 1 d. iki 2021 m. gruodžio 31 d. paskirstytų apyvartinių taršos leidimų, įskaitant iš naujiems rinkos dalyviams skirto rezervo paskirstytus apyvartinius taršos leidimus, skaičius;

— pagal Direktyvos 2003/87/EB 10a straipsnio 7, 19 ir 20 dalis įrenginiams nepaskirstytų apyvartinių taršos leidimų, kurie pagal Sprendimo (ES) 2015/1814 (7) 1 straipsnio 3 dalį 2020 m. perkelti į rinkos stabilumo rezervą, skaičius; — iš šio kiekio reikia išskaičiuoti 50 mln. nepaskirstytų apyvartinių taršos leidimų, parduotų aukcione Inovacijų fondui pagal Direktyvos 2003/87/EB 10a straipsnio 8 dalį (8); — 2021 m. pradžioje 200 mln. apyvartinių taršos leidimų 2021–2030 m. laikotarpiu perkelta į naujiems rinkos dalyviams skirtą rezervą pagal Direktyvos 2003/87/EB 10a straipsnio 7 dalį;

— nuo 2013 m. sausio 1 d. (9) iki 2021 m. gruodžio 31 d. aukcionuose parduotų apyvartinių taršos leidimų skaičius; — prie šio kiekio būtina pridėti 7 213 787 apyvartinius taršos leidimus, 2021 m. panaudotus lankstumo reikmėms, kaip numatyta Europos Parlamento ir Tarybos reglamento (ES) 2018/842 6 straipsnio 2 dalyje (10);

— pagal ankstesnius Komisijos komunikatus 2014–2016 m. ir 2019–2021 m. laikotarpiais iš aukcione parduodamų apyvartinių taršos leidimų skaičiaus išskaičiuotų apyvartinių taršos leidimų skaičius (11);

— apyvartinių taršos leidimų, kuriuos Europos investicijų bankas (EIB) pavertė programai „NER300“ skirtais pinigais, skaičius;

— tarptautinių kreditų, kuriais įmonės pasinaudojo iki 2020 m. gruodžio 31 d. išmestam šiltnamio efektą sukeliančių dujų kiekiui kompensuoti, skaičius. Nuo 2021–2030 m. laikotarpio nebegalima naudotis tarptautiniais kreditais.

Iš ES ATLPS 2008–2012 m. laikotarpio perkelti 1 749 540 826 apyvartiniai taršos leidimai (12). Bendras perkeltų apyvartinių taršos leidimų skaičius – tai visi ES ATLPS 2008–2012 m. laikotarpiu išduoti apyvartiniai taršos leidimai, kurie nebuvo grąžinti už išmestą šiltnamio efektą sukeliančių dujų kiekį ar panaikinti. Apskaičiuojant bendrą apyvartoje esančių apyvartinių taršos leidimų skaičių, į šį skaičių atsižvelgiama kaip į ES ATLPS 2013–2020 m. laikotarpio pradžioje (2013 m. sausio 1 d.) apyvartoje buvusį apyvartinių taršos leidimų skaičių.

Nemokamų nuo 2013 m. sausio 1 d. iki 2021 m. gruodžio 31 d. paskirstytų apyvartinių taršos leidimų, įskaitant iš naujiems rinkos dalyviams skirto rezervo paskirstytus apyvartinius taršos leidimus, skaičius yra7 141 195 439 (13).

Pagal Direktyvos 2003/87/EB 10a straipsnio 7 dalį nepaskirstytų apyvartinių taršos leidimų skaičius buvo 301 801 477. Iš šio skaičiaus išskaičiuota 50 mln. apyvartinių taršos leidimų, parduotų aukcione Inovacijų fondui.

Pagal Direktyvos 2003/87/EB 10a straipsnio 19 ir 20 dalis nepaskirstytų apyvartinių taršos leidimų skaičius buvo 585 004 978.

200 mln. apyvartinių taršos leidimų iš rinkos stabilumo rezervo perkelta į naujiems rinkos dalyviams skirtą rezervą.

Remiantis bendroje aukcionų platformoje ir atitinkamose atskirose aukcionų platformose (14) įvykusių aukcionų duomenimis, nuo 2013 m. sausio 1 d. iki 2021 m. gruodžio 31 d. aukcionuose, įskaitant vadinamuosius ankstyvuosius aukcionus, parduota 6 598 419 287 apyvartinių taršos leidimų.

Prie šio kiekio pridėti 7 213 787 apyvartiniai taršos leidimai vadovaujantis Reglamento (ES) 2018/842 6 straipsnio 2 dalimi.

Pagal Sprendimo (ES) 2015/1814 1 straipsnio 2 dalį 2014–2016 m. iš aukcione parduodamų apyvartinių taršos leidimų skaičiaus išskaičiuota 900 000 000 apyvartinių taršos leidimų.

Remiantis ankstesniais Komisijos komunikatais (15) 2019–2021 m. iš aukcione parduodamų apyvartinių taršos leidimų skaičiaus išskaičiuoti 1 095 875 607 apyvartiniai taršos leidimai.

Europos investicijų bankas 300 000 000 apyvartinių taršos leidimų pavertė programai „NER300“ skirtais pinigais (16).

Iki 2020 m. gruodžio 31 d. išmestam šiltnamio efektą sukeliančių dujų kiekiui kompensuoti įmonės sunaudojo 497 248 017 (17) tarptautinių kreditų.

4.2. Paklausa

Paklausa apskaičiuojama iš bendro patikrinto nuo 2013 m. sausio 1 d. (18) iki 2021 m. gruodžio 31 d. iš įrenginių išmestų šiltnamio efektą sukeliančių dujų kiekio – 14 836 567 505 tonų (19) – atėmus per tą patį laikotarpį panaikintų apyvartinių taršos leidimų kiekį – 621 882.

4.3. Apyvartiniai taršos leidimai, laikomi rinkos stabilumo rezerve

Pagal Sprendimo (ES) 2015/1814 1 straipsnio 2 dalį 900 mln. apyvartinių taršos leidimų, 2014–2016 m. išskaičiuotų iš aukcione parduodamų apyvartinių taršos leidimų skaičiaus, buvo perkelta į rezervą, kai jis pradėjo veikti 2019 m. sausio 1 d.

Pagal ankstesnius Komisijos komunikatus (20) laikotarpiu nuo 2019 m. sausio 1 d. iki 2020 m. gruodžio 31 d. į rezervą buvo perkelti 772 749 992 apyvartiniai taršos leidimai.

Pagal 2020 m. gegužės 8 d. Komisijos komunikatą (21) laikotarpiu nuo 2021 m. sausio 1 d. iki 2021 m. rugpjūčio 31 d. į rezervą buvo perkelta 196 823 820 apyvartinių taršos leidimų.

Pagal 2021 m. gegužės 12 d. Komisijos komunikatą laikotarpiu nuo 2021 m. rugsėjo 1 d. iki 2021 m. gruodžio 31 d. į rezervą buvo perkelti 126 301 795 apyvartiniai taršos leidimai.

Pagal Sprendimo (ES) 2015/1814 1 straipsnio 3 dalį 2020 m. pabaigoje į rezervą perkelti 301 801 477 apyvartiniai taršos leidimai; šis kiekis atspindi nepaskirstytų apyvartinių taršos leidimų skaičių, nustatytą Direktyvos 2003/87/EB 10a straipsnio 7 dalimi. 2020 m. pabaigoje į rezervą perkelti 585 004 978 apyvartiniai taršos leidimai; šis kiekis atspindi nepaskirstytų apyvartinių taršos leidimų skaičių, nustatytą Direktyvos 2003/87/EB 10a straipsnio 19 ir 20 dalimis. Bendras 2020 m. pabaigoje į rinkos stabilumo rezervą perkeltų nepaskirstytų apyvartinių taršos leidimų skaičius buvo 886 806 455, kaip paaiškinta šio komunikato 3 dalyje.

Pagal Direktyvos 2003/87/EB 10a straipsnio 8 dalį, iš rinkos stabilumo rezerve esančių apyvartinių taršos leidimų skaičiaus išskaičiuota 50 mln. apyvartinių taršos leidimų, kurie 2020 m. parduoti aukcione Inovacijų fondui.

Pagal Direktyvos 2003/87/EB 10a straipsnio 7 dalį, iš rinkos stabilumo rezerve esančių apyvartinių taršos leidimų skaičiaus išskaičiuota 200 mln. apyvartinių taršos leidimų, kurie buvo perkelti į naujiems rinkos dalyviams skirtą rezervą.

Todėl laikotarpiu iki 2021 m. gruodžio mėn. 31 d. rezerve buvo 2 632 682 071 apyvartinis taršos leidimas.

4.4. Bendras apyvartoje esančių apyvartinių taršos leidimų skaičius

Atsižvelgiant į tai, kas išdėstyta pirmiau, bendras apyvartoje esančių apyvartinių taršos leidimų skaičius yra 1 449 214 182.

5. IŠVADA

Pagal Sprendimą (ES) 2015/1814 per 12 mėnesių laikotarpį – nuo 2022 m. rugsėjo 1 d. iki 2023 m. rugpjūčio 31 d. – į rinkos stabilumo rezervą bus perkelta iš viso 347 811 404 apyvartinių taršos leidimų.

Kitas dokumentas apie apyvartoje buvusių ATL skaičių, kuriuo remiantis bus nustatytas nuo 2023 m. rugsėjo mėn. iki 2024 m. rugpjūčio mėn. į rezervą perkeltinų ATL skaičius, bus paskelbtas 2023 m. gegužės mėn.

Apžvalga

Pasiūla a) Apyvartinių taršos leidimų, perkeltų iš 2008–2012 m. laikotarpio, skaičius 1 749 540 826 b) Nemokamų nuo 2013 m. sausio 1 d. iki 2021 m. gruodžio 31 d. paskirstytų apyvartinių taršos leidimų, įskaitant iš naujiems rinkos dalyviams skirto rezervo paskirstytus apyvartinius taršos leidimus, skaičius 7 141 195 439 c) Nepaskirstytų apyvartinių taršos leidimų pagal Direktyvos 2003/87/EB 10a straipsnio 7, 19 ir 20 dalis skaičius 886 806 455 d) Iš c punkte nurodyto skaičiaus išskaičiuotų apyvartinių taršos leidimų, skirtų 2020 m. parduoti aukcione Inovacijų fondui, skaičius –50 000 000 e) Iš c punkte nurodyto skaičiaus išskaičiuotų ir 2021 m. į naujiems rinkos dalyviams skirtą rezervą perkeltų apyvartinių taršos leidimų skaičius – 200 000 000 f) Bendras aukcionuose nuo 2013 m. sausio 1 d. iki 2021 m. gruodžio 31 d. parduotų apyvartinių taršos leidimų skaičius 6 598 419 287 g) Apyvartinių taršos leidimų, panaudotų lankstumo reikmėms pagal Reglamentą (ES) 2018/842, skaičius 7 213 787 h) Iš 2014–2016 m. laikotarpiu aukcione parduodamų apyvartinių taršos leidimų skaičiaus išskaičiuotų apyvartinių taršos leidimų skaičius 900 000 000 i) Pagal ankstesnius Komisijos komunikatus iš 2019–2021 m. laikotarpiu aukcione parduodamų apyvartinių taršos leidimų skaičiaus išskaičiuotų apyvartinių taršos leidimų skaičius 1 095 875 607 j) Apyvartinių taršos leidimų, kuriuos Europos investicijų bankas pavertė programai „NER300“ skirtais pinigais, skaičius 300 000 000 k) Tarptautinių kreditų, kuriais įmonės naudojosi iki 2020 m. gruodžio 31 d. išmestam šiltnamio efektą sukeliančių dujų kiekiui kompensuoti, skaičius 497 248 017 Iš viso (pasiūla) 18 919 085 631 Paklausa (a) Patvirtintas nuo 2013 m. sausio 1 d. iki 2021 m. gruodžio 31 d. iš ES ATLPS įrenginių išmestas šiltnamio efektą sukeliančių dujų kiekis tonomis 14 836 567 505 (b) Iki 2021 m. gruodžio 31 d. pagal Direktyvos 2003/87/EB 12 straipsnio 4 dalį panaikintų apyvartinių taršos leidimų skaičius 621 882 Iš viso (paklausa) 14 837 189 387 Rinkos stabilumo rezerve laikomi apyvartiniai taršos leidimai Rinkos stabilumo rezerve laikomų apyvartinių taršos leidimų skaičius 2 632 682 071 Bendras apyvartoje esančių apyvartinių taršos leidimų skaičius 1 449 214 182

(1) 2015 m. spalio 6 d. Europos Parlamento ir Tarybos sprendimas (ES) 2015/1814 dėl Sąjungos šiltnamio efektą sukeliančių dujų apyvartinių taršos leidimų prekybos sistemos rinkos stabilumo rezervo sukūrimo ir veikimo bei kuriuo iš dalies keičiama Direktyva 2003/87/EB (OL L 264, 2015 10 9, p. 1).

(2) 2003 m. spalio 13 d. Europos Parlamento ir Tarybos direktyva 2003/87/EB, nustatanti šiltnamio efektą sukeliančių dujų emisijos leidimų sistemą Bendrijoje ir iš dalies keičianti Tarybos direktyvą 96/61/EB (OL L 275, 2003 10 25, p. 32).

(3) Komisijos komunikatas C(2021) 3266 (OL C 187, 2021 5 17, p. 3).

(4) 2018 m. kovo 14 d. Europos Parlamento ir Tarybos direktyva (ES) 2018/410, kuria iš dalies keičiama Direktyva 2003/87/EB siekiant ekonomiškai efektyviai dar labiau sumažinti išmetamųjų teršalų kiekį ir paskatinti investicijas į mažo anglies dioksido kiekio technologijas ir Sprendimas (ES) 2015/1814 (OL L 76, 2018 3 19, p. 3).

(5) T. y. 2 % kas mėnesį.

(6) ES ATLPS 2008–2012 m. laikotarpiu išduoti apyvartiniai taršos leidimai, kurie nebuvo grąžinti už išmestą šiltnamio efektą sukeliančių dujų kiekį ar panaikinti, buvo perkelti naudoti ES ATLPS trečiojo prekybos laikotarpio (2013–2020 m.) pradžioje. Šie apyvartiniai taršos leidimai buvo panaikinti ir tuo pat metu 2013–2020 m. laikotarpiu sukurtas toks pat apyvartinių taršos leidimų kiekis. Taigi šis skaičius atspindi tikslų ES ATLPS 2013–2020 m. laikotarpio pradžioje apyvartoje buvusių ATLPS apyvartinių taršos leidimų skaičių. Žr. https://ec.europa.eu/clima/eu-action/eu-emissions-trading-system-eu-ets/union-registry_en#ecl-inpage-1121 DUK dalies punktą „What is banking?“ („Ką reiškia perkėlimas?“).

(7) Sprendimo (ES) 2015/1814 1 straipsnio 3 dalyje nurodyta, kad „Apyvartiniai taršos leidimai, nepaskirstyti įrenginiams vadovaujantis Direktyvos 2003/87/EB 10a straipsnio 7 dalimi, ir apyvartiniai taršos leidimai, nepaskirstyti įrenginiams dėl to, kad taikomos tos direktyvos 10a straipsnio 19 ir 20 dalys, 2020 m. perkeliami į rezervą.“

(8) Direktyvos 2003/87/EB 10a straipsnio 8 dalyje nurodyta, kad „Be to, 50 mln. nepaskirstytų apyvartinių taršos leidimų iš rinkos stabilumo rezervo papildomos likusios pajamos, gaunamos už 300 mln. apyvartinių taršos leidimų, numatytų parduoti 2013–2020 m. laikotarpiu pagal Komisijos sprendimą 2010/670/ES), ir jie panaudojami tinkamu laiku [Inovacijų fondui].“

(9) Šis skaičius apima vadinamuosius ankstyvuosius aukcionus, t. y. apyvartinius taršos leidimus, kurie galioja 2013–2020 m. laikotarpiu, tačiau buvo parduoti aukcionuose iki 2013 m. sausio 1 d.

(10) 2018 m. gegužės 30 d. Europos Parlamento ir Tarybos reglamentas (ES) 2018/842, kuriuo, prisidedant prie klimato politikos veiksmų, kad būtų vykdomi įsipareigojimai pagal Paryžiaus susitarimą, valstybėms narėms nustatomi įpareigojimai 2021–2030 m. laikotarpiu sumažinti išmetamų šiltnamio efektą sukeliančių dujų metinį kiekį, ir iš dalies keičiamas Reglamentas (ES) Nr. 525/2013 (OL L 156, 2018 6 19, p. 26).

(11) 2018 m. gegužės 15 d. Komisijos komunikatas C(2018) 2801 (OL C 169, 2018 5 16, p. 3), 2019 m. gegužės 14 d. Komisijos komunikatas C(2019) 3288 (OL C 167, 2019 5 16, p. 5), 2020 m. gegužės 8 d. Komisijos komunikatas C(2020) 2835 (OL C 164, 2020 5 13, p. 17) ir 2021 m. gegužės 12 d. Komisijos komunikatas C(2021) 3266 (OL C 187, 2021 5 17, p. 3).

(12) Žr. 2015 m. anglies dioksido rinkos padėties ataskaitą, COM(2015) 576.

(13) Remiantis ES sandorių žurnalo (ESSŽ) 2022 m. balandžio 1 d. išrašu.

(14) Skelbiama https://www.eex.com/en/markets/environmental-markets/eu-ets-auctions ir https://www.theice.com/marketdata/reports/148.

(15) Žr. 11 išnašą.

(16) Pirma dalis – 200 mln. apyvartinių taršos leidimų – parduota 2011 ir 2012 m., antra dalis – 100 mln. apyvartinių taršos leidimų – parduota 2013 ir 2014 m.; daugiau informacijos –

https://ec.europa.eu/clima/system/files/2016-11/summary_report_ner300_monetisation_en.pdf.

(17) Remiantis ESSŽ 2022 m. balandžio 1 d. išrašu.

(18) Dėl 2008–2012 m. laikotarpio patikrinto šiltnamio efektą sukeliančių dujų kiekio žr. bendro perkelto kiekio paaiškinimą (3.1 skirsnyje).

(19) Bendras patikrintas šiltnamio efektą sukeliančių dujų kiekis grindžiamas ESSŽ 2022 m. balandžio 1 d. išrašu, kuriame atsižvelgiama į patikrinto šiltnamio efektą sukeliančių dujų kiekio apskaitą iki 2022 m. kovo 31 d. Taigi šiltnamio efektą sukeliančių dujų kiekis, apie kurį pranešta po tos datos, neįskaičiuotas.

(20) Žr. 20 išnašą.

(21) Žr. 21 išnašą.